Ριζότο με κολοκυθάκια
Ριζότο με το αγαπημένο μας λαχανικό, που δεν είναι άλλο από το φρέσκο κολοκυθάκι.
400 γρ. κολοκυθάκια, κομμένα σε κύβους 1 - 2 εκ., 100 γρ. καρότα, καθαρισμένα, κομμένα σε κύβους 1 - 2 εκ., 1 ξερό κρεμμύδι, σε ψιλά καρέ, 250 γρ. ρύζι αρμπόριο (ή άλλο για ριζότο), 150 ml λευκό, ξηρό κρασί, 700 ml σπιτικός ζωμός λαχανικών, 100 γρ. ξινομυζήθρα, θρυμματισμένη, 150 γρ. παρμεζάνα τριμμένη, 2 κουτ. γλυκού δεντρολίβανο ξερό, καλά κοπανισμένο, 1 κουτ. γλυκού ρίγανη ξερή, 2 κουτ. σούπας βούτυρο αγελάδος, 60 ml ελαιόλαδο, αλάτι, φρεσκοτριμμένο πιπέρι
Για το ριζότο με κολοκυθάκια ξεκινάμε και σε ένα τηγάνι ζεσταίνουμε τη μισή ποσότητα ελαιολάδου σε μέτρια φωτιά και σοτάρουμε το κολοκυθάκι με το καρότο, για περίπου 3 λεπτά, μέχρι να μαλακώσουν ελαφρώς.Τα βγάζουμε με τρυπητή κουτάλα σε ένα σκεύος. Ρίχνουμε το υπόλοιπο λάδι στο τηγάνι, προσθέτουμε το κρεμμύδι και το ρύζι και σοτάρουμε σε μέτρια φωτιά, για περίπου 2 λεπτά, ανακατεύοντας, μέχρι να λαδωθούν καλά και να αλλάξουν χρώμα. Σβήνουμε με το κρασί, αλατοπιπερώνουμε και αφήνουμε για 2 λεπτά, μέχρι να εξατμιστεί το αλκοόλ.Με μια κουτάλα της σούπας ρίχνουμε μία δόση ζεστού ζωμού ώστε να καλύψει το ρύζι ίσα-ίσα. Μαγειρεύουμε, ανακατεύοντας συχνά, μέχρι σχεδόν όλη η δόση να απορροφηθεί από το ρύζι.Προσθέτουμε την επόμενη δόση ζωμού με τον ίδιο τρόπο και συνεχίζουμε το μαγείρεμα.Η όλη διαδικασία διαρκεί 20 - 25 λεπτά, μέχρι το ριζότο να χυλώσει και οι κόκκοι του ρυζιού να μαλακώσουν μεν, αλλά να παραμείνουν ελαφρώς αλ ντέντε στο κέντρο, δηλαδή να «κρατάνε στο δόντι».Προσθέτουμε τα κολοκυθάκια με το καρότο και το λάδι τους, το βούτυρο, το δεντρολίβανο, τη ρίγανη και τα τυριά, ανακατεύουμε απαλά και αποσύρουμε από τη φωτιά.
Κολοκυθάκια,Ρύζι